‘ฟิลลิป’แนะชะลอลงทุนกองทุนทอง
บล.ฟิลลิป เตือน ราคาทองคำขึ้นพอสมควรแล้ว แนะนักลงทุนชะลอดูสถานการณ์ ระยะสั้นเชียร์ขายกองหุ้น ทำกำไรที่แนวต้าน 1,300 จุด
20 ก.ย. 2555

บล.ฟิลลิป เตือน ราคาทองคำขึ้นพอสมควรแล้ว แนะนักลงทุนชะลอดูสถานการณ์ ระยะสั้นเชียร์ขายกองหุ้น ทำกำไรที่แนวต้าน 1,300 จุด
นายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) แนะนำการลงทุนกองทุนทองคำในช่วงนี้ ว่า นักลงทุนระยะยาวควรจะชะลอการลงทุน เพื่อรอดูสถานการณ์ก่อน เนื่องจากราคาทองคำปรับเพิ่มขึ้นอย่างต่อเนื่องจากความคาดหวังว่า ธนาคารกลางสหรัฐอเมริกา (เฟด) จะมีมาตรการกระตุ้นเศรษฐกิจรอบใหม่ (คิวอี 3) และเมื่อเฟดประกาศมาตรการดังกล่าวออกมาจริง ราคาทองคำยังคงปรับเพิ่มขึ้นอย่างต่อเนื่อง จนทำให้ราคาทองคำทำสถิติใหม่ในรอบหลายเดือน 
“แม้ว่าราคาทองคำจะได้รับปัจจัยบวกจากคิวอี 3 แต่ราคาปรับเพิ่มขึ้นมาพอสมควรแล้ว เราจึงกลับมาแนะนำให้ชะลอการลงทุนอีกครั้ง” นายสานุพงศ์ กล่าว
ทั้งนี้ ก่อนหน้านี้ นายสานุพงศ์ แนะนำให้นักลงทุนซื้อสะสมกองทุนทองคำ โดยแนะนำการลงกองทุนเปิดธนชาตทองคำแท่งH ของบริษัทหลักทรัพย์จัดการกองทุน (บลจ.) ธนชาต ที่มีนโยบายลงทุนในทองคำแท่ง และป้องกันความเสี่ยงอัตราแลกเปลี่ยนไม่ต่ำกว่า 90% ของส่วนที่ลงทุนในต่างประเทศ
พร้อมกันนี้ นายสานุพงศ์ กล่าวอีกว่า สำหรับนักลงทุนระยะสั้นแนะนำให้ทยอยขายกองทุนทำกำไรออกไปบางส่วน เมื่อดัชนีตลาดหลักทรัพย์ขึ้นมาแตะบริเวณแนวต้านที่ 1,300 จุด
“ปัจจัยบวกจากสัปดาห์ก่อนยังคงส่งผลให้ราคาสินทรัพย์เสี่ยงปรับเพิ่มขึ้น ทั้งกองทุนหุ้นและกองทุนสินค้าโภคภัณฑ์ อย่างไรก็ตาม เรายังมองว่ากรอบขาขึ้นของสินทรัพย์เสี่ยงเหล่านี้ยังอยู่ในกรอบจำกัด และมีโอกาสที่จะผันผวนได้ในระยะสั้น ดังนั้นสำหรับนักลงทุนระยะยาวยังให้คงสัดส่วนการลงทุนส่วนใหญ่อยู่ในกองทุนตลาดเงิน เพื่อความปลอดภัยของเงินต้นเป็นสำคัญ” นายสานุพงศ์ กล่าว